### 3.2. Dialogen Pensler

Figur 15.24. Dialogen Pensler

Dialogen “Pensler” bruges til at vælge en pensel til brug med maleværktøjer: Se afsnittet Pensler for grundlæggende information om pensler, og hvordan de bruges i GIMP. Dialogen giver dig også adgang til flere funktioner til at manipulere pensler. Du kan vælge en pensel ved at klikke på den i listen: Den vil derefter blive vist i Pensel/Mønster/Farveovergangsområdet i Værktøjskassen. GIMP indeholder dusinvis af pensler, der er forskellige fra hinanden, fordi størrelsen, forholdet og vinklen på hver pensel kan indstilles i dialogen Værktøjsindstillinger. Du kan også oprette brugerdefinerede pensler ved hjælp af Penselredigering eller ved at gemme billeder i et særligt penselfilformat.

#### 3.2.1. Aktivér dialogen

Dialogen kan dokkes. Se hvordan i afsnittet Afsnit 2.3, “Dialoger og dokning”.

Du kan tilgå den:

- ved at klikke på penselsymbolet i Pensel/Mønster/Farveovergangsområdet i Værktøjskassen (hvis du har markeret indstillingen “Vis aktive pensler, mønstre og farveovergange” i Værktøjskassens indstillinger)

- gennem hovedmenuen: Vinduer → Dokbare dialoger → Pensler

- fra fanebladsmenuen i enhver dokbar dialog ved at klikke på fanebladsmenuknappen og vælge Tilføj faneblad → Pensler

- ved uanset valg af maleværktøj at klikke på Penselikonknappen i dialogen Værktøjsindstillinger, åbnes en oversigt med en lignende funktionalitet, som giver dig mulighed for hurtigt at vælge en pensel fra listen; hvis du klikker på knappen nederst til højre i oversigten, åbnes den rigtige penseldialog.

  Den forenklede “Pensel”-dialog

  Knapbjælken i bunden tilbyder følgende funktioner:

  - Mindre forhåndsvisninger

  - Større forhåndsvisninger

  - Vis som liste

  - Vis som gitter

  - Åbn dialogen Penselvælger

  Bemærk, at afhængigt af dine indstillinger kan en pensel, der er valgt fra oversigten, muligvis kun gælde for det aktive værktøj og ikke for andre maleværktøjer. Se afsnittet Indstillinger for værktøjskasse for flere oplysninger.

#### 3.2.2. Brug af dialogen “Pensler”

##### 3.2.2.1. Gitter-/listetilstand

I fanebladsmenuen kan du vælge mellem Vis som gitter og Vis som liste. I gittertilstand er penselformerne lagt ud i et rektangulær layout, hvilket gør det nemt at se mange på én gang og finde den, du leder efter. I listetilstand er formerne opstillet i en liste med navnene ved siden af.

I fanebladsmenuen giver indstillingen Størrelse af forhåndsvisning dig mulighed for at tilpasse størrelsen på forhåndsvisningen af penslerne.

Figur 15.25. Gitter-/listevisning

Vis som gitter

Vis som liste

Gittervisning

  Øverst i dialogen vises navnet på den aktuelt valgte pensel og dens størrelse i pixels.

  I midten er en gittervisning af alle tilgængelige pensler med den aktuelt valgte pensel markeret.

Listetilstand

  For det meste fungerer dialogen på samme måde i listetilstand som i gittertilstand med følgende undtagelse:

  Hvis du dobbeltklikker på en pensels navn, kan du redigere det. Bemærk dog, at du kun kan ændre navnene på de pensler, du selv har lavet, og ikke dem, der er forudinstalleret i GIMP. Det er en generel regel, at du ikke kan ændre de ressourcer, som GIMP forudinstallerer for dig: pensler, mønstre, gradienter osv; kun dem, du selv skaber.

##### 3.2.2.2. Forhåndsvisning af pensler

Figur 15.26. Dialogen “Pensler”

Når du klikker på en pensels forhåndsvisning, bliver den den aktuelle pensel, og den bliver valgt i penselområdet i Værktøjskassen og i Penselindstillingerne i maleværktøjerne. Når du dobbeltklikker på en pensels forhåndsvisning, aktiverer du Penselredigering. Du kan også klikke på knapperne i bunden af dialogen for at udføre forskellige handlinger.

Betydningen af de små symboler i nederste højre hjørne af hver pensels forhåndsvisning:

- Et blåt hjørne er til pensler i normal størrelse. Du kan duplikere dem.

- Et lille kryds betyder, at penslens forhåndsvisning er i en reduceret størrelse. Du kan få den i normal størrelse ved at venstreklikke og holde nede.

- Et rødt hjørne er til animerede pensler. Hvis du venstreklikker på miniaturen og holder nede, afspilles animationen.

##### 3.2.2.3. Angiv mærkater

Mærkater kan bruges til at arrangere visningen af pensler. Se Afsnit 3.7, “Angiv mærkater”.

##### 3.2.2.4. Mellemrum

Med skyderen indstilles afstanden mellem på hinanden følgende penselstrøg, når du tegner et penselstrøg med musemarkøren. Afstanden er en procentdel af penselbredden.

##### 3.2.2.5. Knapperne i bunden

Knapbjælken i bunden tilbyder følgende funktioner:

Redigér pensel

  Aktiverer Penselredigering. Hvis du trykker på knappen, åbnes redigeringen for enhver pensel. Det virker dog kun for parametriske pensler: For alle andre typer vil redigeringen vise dig penslen, men ikke give dig mulighed for at gøre noget med den.

Ny pensel

  Opretter en ny parametrisk pensel, initialiserer den med en lille uklar rund form og åbner Penselredigering, så du kan ændre den. Den nye pensel gemmes automatisk i din personlige pensel-mappe.

Duplikér pensel

  Denne knap er kun aktiveret, hvis den aktuelt valgte pensel er en parametrisk pensel. Hvis det er tilfældet, duplikeres penslen, og Penselredigering åbnes, så du kan ændre kopien. Resultatet gemmes automatisk i din personlige pensel-mappe.

Slet pensel

  Denne indstilling er kun aktiv for parametriske pensler. Den fjerner alle spor af penslen, både fra dialogen og mappen, hvor filen er gemt, hvis du har tilladelse til at gøre det. Den beder om bekræftelse, før den gør noget.

Opdatér pensler

  Hvis du tilføjer pensler til din personlige pensel-mappe eller en anden mappe i din penselsøgesti på en anden måde end med Penselredigering, vil denne knap få listen til at blive genindlæst, så de nye elementer vil være tilgængelige i dialogen.

Åbn pensel som billede

  Du kan redigere dette billede, kopiere det og vælge Redigér → Indsæt som → Ny pensel …. Dette er forskelligt fra Afsnit 3.2.3, “Penselredigering”, der gør det muligt at ændre en eksisterende pensel.

Nogle af de funktioner, der udføres af disse knapper, kan også tilgås fra dialogens pop op-menu, der aktiveres ved at højreklikke et vilkårligt sted i penselgitteret/-listen, eller ved at vælge det øverste punkt, Penselmenu, i fanebladsmenuen.

##### 3.2.2.6. “Pensler”-genvejsmenuen

Højreklik på en forhåndsvisning af en pensel åbner en genvejsmenu. De fleste af kommandoerne i denne undermenu er beskrevet i forbindelse med knapperne undtagen de følgende:

Kopiér penselplacering

  Kopiér penselplacering giver dig mulighed for at kopiere penselstien til udklipsholderen. Derefter kan du bruge kommandoen Fil → Åbn placering for at åbne penslen som et nyt billede.

Vis i filhåndtering

  Vis i filhåndtering åbner penslernes placering i dit systems standardfilhåndtering.

Elliptisk, udtyndet …, Elliptisk …, Rektangulær, udtyndet …, Rektangulær …

  Indstillinger til oprettelse af elliptiske og rektangulære pensler. Disse pensler kan udtyndes, men de er ikke parametriske pensler.

#### 3.2.3. Penselredigering

Figur 15.27. Dialogen “Penselredigering”

Penselredigering aktiveret for en ny pensel.

Med penselredigering kan du se parametrene for en pensel, der leveres af GIMP, men du kan ikke ændre dem. Du kan også oprette en brugerdefineret pensel: Klik på knappen Ny pensel for at aktivere Penselredigerings funktioner; du kan vælge en geometrisk form, en cirkel, en firkant eller en diamant. Penselredigering har flere elementer:

Dialoglinjen: Som i alle dialogvinduer åbner fanebladsmenuknappen en menu, hvor du får adgang til og kan indstille flere relaterede indstillinger.

Titellinjen: Giv din pensel et navn.

Forhåndsvisningsområdet: Ændringer til penslen vises i realtid i dette område.

Indstillinger:

Form

  En cirkel, en firkant og en diamant er tilgængelige. De kan ændres ved hjælp af følgende muligheder:

Radius

  Afstanden mellem penslens centrum og kant i bredderetningen. Et kvadrat med en radius på 10 pixels vil have en side på 20 pixels. En diamant med en radius på 5 pixels vil have en bredde på 10 pixels.

Pigge

  Med kvadratet fås kantede pigge, med cirklen afrundede pigge og med diamanten spidse pigge.

Hårdhed

  Denne parameter styrer penselkantens udtynding; 1,00 giver en pensel med en skarp kant (0,00-1,00).

Højde-breddeforhold

  Denne parameter styrer forholdet mellem penselbredde og -højde. En diamant med en radius på 5 pixels og et højde-breddeforhold = 2 vil blive fladet ud med en bredde på 10 pixels og en højde på 5 pixels (1,0-20,0).

Vinkel

  Denne vinkel er vinklen mellem penselbreddens retning, som normalt er vandret, og den vandrette retning med uret. Når denne værdi øges, drejer penselbredden mod uret (0° til 180°).

Mellemrum

  Når penslen tegner en linje, stempler den faktisk med penselikonet gentagne gange. Hvis penselstemplerne er meget tætte, får du indtryk af en ubrudt linje: Det får du med Mellemrum = 1 (1,00 til 200,0).

##### 3.2.3.1. Penselredigeringens genvejsmenu

Penselredigering har en genvejsmenu, som kan åbnes fanebladsmenuknappen , hvorefter du vælger Penselredigering. Den har kun én mulighed.

Redigér aktiv pensel

  Når den er aktiveret, indlæser Penselredigering automatisk den aktuelt aktive pensel. Hvis den er deaktiveret, ændres Penselredigering ikke, når den aktive pensel ændres.

#### 3.2.4. Udklipsholderpenslen

Når du bruger kommandoen Kopiér eller Klip på et billede eller en markering, vises en kopi som en ny pensel i øverste venstre hjørne af dialogen “Pensler” (i gittervisning) eller øverst på listen i listevisning. Denne pensel bliver hængende, indtil du bruger kommandoen Kopiér igen. Den forsvinder, når du lukker GIMP.

Figur 15.28. En ny “Udklipsholderpensel”

| Bemærk
Du kan gemme Udklipsholderpenslen ved at bruge Redigér → Indsæt som → Indsæt som ny pensel …, så snart den vises i dialogen “Pensler”. Se Afsnit 3.10.8, “Indsæt som ny pensel”.

3. Dialoger relateret til billedindhold |  | 3.3. Dialogen MyPaint-pensler

Report a bug in GIMP Rapportér en fejl i fejlsporing