### 2.3. Elliptisk markering

Værktøjet Elliptisk markering er designet til at markere cirkulære og elliptiske områder i et billede med kantudjævning i høj kvalitet, hvis du ønsker det. For information om markeringer, og hvordan de bruges i GIMP, se Markeringer; yderligere information om funktioner, der er fælles for alle markeringsværktøjer, kan findes på Markeringsværktøjer.

Værktøjet bruges også til at gengive en cirkel eller ellipse i et billede. For at gengive en fyldt ellipse skal du lave en elliptisk markering og derefter udfylde den med værktøjet Spandudfyldning. Den enkleste og mest fleksible tilgang at skabe et elliptisk omrids på er ved at lave en elliptisk markering og derefter optegne den. Kvaliteten af kantudjævning med denne fremgangsmåde er dog ret primitiv. Et omrids af højere kvalitet kan opnås ved at lave to elliptiske markeringer med forskellige størrelser og trække den inderste fra den yderste, men det er ikke altid let at gøre rigtigt. Kommandoen Markering → Indram … gør det nemt.

#### 2.3.1. Aktivér værktøjet

Der er forskellige måde at aktivere værktøjet på:

- I hovedmenuen: Værktøjer → Markeringsværktøjer → Elliptisk markering.

- Ved at klikke på værktøjsikonet i Værktøjskassen.

- Ved at bruge tastaturgenvejen E.

#### 2.3.2. Ændringstaster

| Bemærk
Se Markeringsværktøjer for at få hjælp til ændringstaster, der påvirker alle disse værktøjer på samme måde. Kun indstillinger, der er specifikke for dette værktøj, forklares her.

Ctrl

  Hvis du trykker på tasten, efter du har startet på din markering, og holder den nede, indtil du er færdig, vil dit startpunkt blive brugt som centrum for den markerede ellipse i stedet for et hjørne af det rektangel, der kan indeholde den. Bemærk, at hvis du trykker på Ctrl, før du begynder at lave markeringen, vil den resulterende markering blive trukket fra den eksisterende markering.

Skift

  Hvis du trykker på tasten Skift, efter du har startet på markeringen, og holder den nede, indtil du er færdig, bliver markeringen til en cirkel. Bemærk, at hvis du trykker på Skift, før du begynder at lave markeringen, vil den resulterende markering blive føjet til den eksisterende markering.

Ctrl+Skift

  Hvis du trykker på begge taster, kombineres de to effekter, så du får en cirkulær markering centreret om dit startpunkt.

#### 2.3.3. Værktøjshåndtering

Figur 14.10. Eksempel på Elliptisk markering.

Når dette værktøj er valgt, bliver musemarkøren til et cirkelikon, så snart den er over billedet. Ved at trække og slippe kan du få en ellipse (eller en cirkel) inden for en rektangulær kasse. Når du slipper museknappen, vil en stiplet linje (“marcherende myrer”) skitsere den elliptiske markering. Det er ikke nødvendigt at tilpasse markeringen omhyggeligt; du kan nemt ændre størrelsen på den senere.

Når markøren flyttes rundt på lærredet, ændres markørens og markeringens udseende. Du kan ændre størrelsen på markeringen ved hjælp af håndtag. Se Værktøjshåndtering i kapitlet om Rektangulær markering.

#### 2.3.4. Indstillinger

Figur 14.11. Dialogen Værktøjsindstillinger

Normalt vises værktøjsindstillingerne i et vindue under Værktøjskassen, så snart du aktiverer et værktøj. Hvis de ikke gør, kan du få adgang til dem fra hovedmenuen via Vinduer → Dokbare vinduer → Værktøjsindstillinger, som åbner indstillingsvinduet for det valgte værktøj. Man kan også få adgang til de tilgængelige værktøjsindstillinger ved at dobbeltklikke på det tilsvarende værktøjsikon i Værktøjskassen.

Tilstand, Kantudjævning, Udtynd kanter

  | Bemærk
  Se Indstillinger for markeringsværktøjer for at få hjælp til indstillinger, der er fælles for alle disse værktøjer. Kun indstillinger, der er specifikke for dette værktøj, forklares her.

Udvid fra midten, Fast, Placering, Størrelse, Fremhæv, Hjælpelinjer, Formindsk automatisk, Formindsk forenet

  Disse indstillinger fungerer på præcis samme måde som allerede beskrevet for Rektangulær markering. Se Afsnit 2.2.4, “Indstillinger” for detaljer.

2.2. Rektangulær markering |  | 2.4. Frihåndsmarkering (Lasso)

Report a bug in GIMP Rapportér en fejl i fejlsporing