### 6.4. Farvestyring

| Bemærk
Se Afsnit 6.8, “Undermenuen “Farvestyring”” for farveprofilrelaterede handlinger på en billedfil. Se Afsnit 5.13, “Farvestyring” for farvevisningsrelaterede visningsindstillinger.

Figur 15.72. Indstillinger for farvestyring

På denne side kan GIMPs farvestyring tilpasses.

#### 6.4.1. Aktivér dialogen

Dialogen Indstillinger kan tilgås fra hovedmenuen via Redigér → Indstillinger.

#### 6.4.2. Indstillinger

I nogle af indstillingerne kan du vælge en farveprofil fra en menu. Hvis den ønskede profil ikke findes i menuen endnu, kan du tilføje den ved at klikke på Vælg farveprofil fra disken ….

| Vink
Filer med farveprofiler er lette at genkende på filendelsen `.icc`. Desuden gemmes de normalt sammen på kun få steder. Hvis du kører GIMP på Mac OS X, bør du prøve `/Library/ColorSync/Profiles/` og `Library/Printers/[manufacturer]/Profiles`.

Visningstilstand for billede

  Med denne indstilling kan du bestemme, hvordan GIMPs farvestyring foregår. Der er tre tilstande at vælge mellem:

  - Ingen farvestyring: Der er ingen farvestyring overhovedet i GIMP.

  - Farvestyret skærm: Dette aktiverer GIMPs farvestyring og giver en fuldt korrigeret visning af billederne i henhold til den givne farveprofil for skærmen.

  - Skærmkorrektur: Når du vælger denne indstilling, aktiverer du GIMPs farvestyring til ikke kun at anvende profilen for skærmen, men også for den valgte printersimuleringsprofil. På den måde kan du få vist farveresultaterne af en udskrift på den pågældende printer.

    | Bemærk
    Bemærk venligst, at GIMPs farvestyring kun bruges til at forbedre visningen af billeder og indlejringen af profiler i billedfiler. Mere specifikt bruges de indstillinger, du vælger i denne dialog, ikke til udskrivning fra GIMP. Det skyldes, at udskrivning er en særlig opgave, der udføres af et udskrivningssystem, som ikke er en del af GIMP.

Farvestyret skærm

Skærmprofil

  - Ingen: GIMP bruger skærmens kolorimetriske profil.

  - Vælg farveprofil fra disken …: Vælg en profil, som ligger på computerens disk.

  - Forsøg at bruge systemets skærmprofil: Hvis aktiveret vil GIMP forsøge at bruge farveprofilen for skærmen fra systemet. Den konfigurerede skærmprofil bliver så kun brugt som nødplan.

Gengivelsesmetode

  Denne indstilling handler om, hvordan farver konverteres fra billedets farverum til din skærmenhed. Fire tilstande er tilgængelige: “Perceptuel”, “Relativ kolorimetrisk”, “Mætning” og “Absolut kolorimetrisk”.

  Relativ kolorimetrisk er normalt det bedste valg (standard). Medmindre du bruger en LUT-skærmprofil (de fleste skærmprofiler er matrix), giver valget af perceptuel gengivelse dig faktisk relativ kolorimetrisk. Se også Gengivelsesmetode .

Brug sortpunktskompensation

  Indstillingen er som standard markeret. Brug sortpunktskompensation, medmindre du har en grund til ikke at gøre det.

Optimér billedvisningen til

  Der er to muligheder: Hastighed og Præcision/farvegengivelse. “Hastighed” er aktiveret som standard. Hvis ikke, kan billedvisningen blive bedre på bekostning af hastigheden.

Skærmkorrektur

Skærmkorrektur er en mekanisme, der giver dig mulighed for at se på din skærm, hvordan en udskrift på papir vil se ud. Mere generelt er det skærmkorrektur fra farverummet i dit billede til et andet farverum (printer eller anden outputenhed).

Optimér skærmkorrektur til

  Der er to muligheder: Hastighed og Præcision/farvegengivelse. “Hastighed” er aktiveret som standard. Hvis ikke, kan skærmkorrekturen blive bedre på bekostning af hastigheden.

Markér farver uden for farveskalaen

  Når dette felt er afkrydset, vil skærmkorrekturen markere farver, der ikke kan repræsenteres i målets farverum. Til højre er der en farveknap, som du kan klikke på for at åbne en farvevælger og vælge den farve, du vil bruge til at markere farver uden for farverummet.

Foretrukne profiler

RGB-profil

  Standard er “Ingen”, hvorved den indbyggede RGB-profil bliver anvendt. Du kan vælge en anden RGB-farverumsprofil fra disken: Den vil blive vist ved siden af den indbyggede profil, når der kan vælges en farveprofil.

Gråtoneprofil

  Standard er “Ingen”, hvorved den indbyggede gråtoneprofil bliver anvendt. Du kan vælge en anden gråtonefarverumsprofil fra disken: Den vil blive vist ved siden af den indbyggede profil, når der kan vælges en gråtoneprofil.

CMYK-profil

  Standard er “Ingen”. Du kan vælge en anden CMYK-farverumsprofil fra disken til konvertering fra RGB til CMYK.

Politikker

Opførsel ved filåbning

  Standard er “Spørg, hvad der skal ske”. Du kan også vælge “Behold indlejret profil”, “Konvertér til indbygget sRGB- eller gråtoneprofil” eller “Konvertér til foretrukken RGB- eller gråtoneprofil (som standard den indbyggede)” for at angive, hvordan indlejrede farveprofiler skal behandles, når du åbner en billedfil.

  | Bemærk
  Flere detaljer kan findes her: ICC-profiler er beskrevet i Wikipedia [WKPD-ICC]. Se OpenICC-projektet ([OPENICC]), som GIMP og andre store navne inden for gratis “infografi” bidrager til. Farveprofiler som er tilgængelige online: ICC sRGB arbejdsområde: ICCsRGB[ICCsRGB] Adobe RGB98 arbejdsområde: Adobe RGB (1998)[AdobeRGB] ECI-profiler (European Color Initiative): ECI[ECI]

6.3. Fejlfinding |  | 6.5. Import og eksport af billede

Report a bug in GIMP Rapportér en fejl i fejlsporing