### 4.4. Beskæring

Værktøjet Beskæring bruges til at beskære eller klippe et billede. Det virker på alle billedets lag både de synlige og usynlige. Dette værktøj bruges ofte til at fjerne kanter eller uønskede områder for at give dig et mere fokuseret arbejdsområde. Det er også nyttigt, hvis du har brug for en bestemt billedstørrelse, som ikke matcher billedets oprindelige dimensioner.

Klik og træk med musen for at definere beskæringsområdet. Der fremhæves et område, som viser beskæringens grænser. For at flytte hele beskæringsområdet skal du klikke i midten og trække i rektanglet. Du kan ændre størrelsen ved at bevæge dig tæt på grænserne. Musemarkøren vil ændre sig, og du kan trække enten i den ene side, hvis du er i midten, eller i to sider, hvis du er i et hjørne. Mens du ændrer trækområdet, vises størrelsen på det beskårne område og forholdet mellem bredden og højden i statuslinjen.

Når musemarkøren bliver til et trådkors, kan du bruge tastaturets piletaster til at flytte beskæringsrektanglet. Hvis du holder Skift nede, kan du flytte i intervaller på 25 pixels.

For at afslutte beskæringen skal du klikke inde i beskæringsrektanglet eller trykke på Enter-tasten.

| Bemærk
Som standard ændres billedets lærredsstørrelse ikke efter beskæring. Værktøjsindstillingerne for Beskæring har en indstilling Slet beskårede pixels, der kan markeres for at sikre, at lærredsstørrelsen også justeres til det beskårne område.

| Vink
Du kan bruge Hjælpelinjer til at placere beskæringsområdet. Sørg for, at indstillingen Vis → Ret ind efter hjælpelinjer er markeret.

#### 4.4.1. Aktivér værktøjet

Der er forskellige måder at aktivere værktøjet på:

- I hovedmenuen: Værktøjer → Transformeringsværktøjer → Beskæring.

- Ved at klikke på værktøjsikonet i Værktøjskassen.

- Ved at bruge tastaturgenvejen Skift+C.

#### 4.4.2. Ændringstaster

Når du fastholder et klik på beskæringsrektanglet, forsvinder håndtagene, og

- hvis du holder Ctrl-tasten nede, skifter du til Udvid fra midten,

- hvis du holder Skift-tasten nede, skifter du til Fast, som fastholder nogle dimensioner.

#### 4.4.3. Indstillinger

Figur 14.99. Dialogen Værktøjsindstillinger

Normalt vises værktøjsindstillingerne i et vindue under Værktøjskassen, så snart du aktiverer et værktøj. Hvis de ikke gør, kan du få adgang til dem fra hovedmenuen via Vinduer → Dokbare vinduer → Værktøjsindstillinger, som åbner indstillingsvinduet for det valgte værktøj. Man kan også få adgang til de tilgængelige værktøjsindstillinger ved at dobbeltklikke på det tilsvarende værktøjsikon i Værktøjskassen.

Kun markerede lag

  Med denne indstilling beskæres kun de markerede lag.

Slet beskårede pixels

  Når den er markeret, justeres lærredsstørrelsen til det beskårne område. Som standard er dette ikke markeret, hvilket betyder, at lagene er blevet justeret efter beskæringen, men lærredsstørrelsen er stadig den samme. Dette er for at sikre, at du ikke fjerner noget ved et uheld.

Tillad forstørrelse

  Denne indstilling gør det muligt at beskære eller ændre størrelsen uden for billedet (eller laget) og endda lærredet. Så kan du give det resulterende billede den størrelse, du ønsker. Gennemsigtighed vil blive brugt, hvis der ikke er noget materiale at beskære.

  Figur 14.100. Eksempel på “Tillad forstørrelse”

  Et billede på et stort lærred.

  Indstillinger er markeret. Beskæringsrektanglet rækker ud over lærredet.

  Det resulterende billede.

Udvid fra midten

  Når denne indstilling er markeret, udvides beskæringsrektanglet med den pixel, du først klikkede på, som centrum. Du kan slå denne indstilling til og fra med Ctrl, mens du tegner beskæringsrektanglet.

Fast

  Du kan også få adgang til denne indstilling ved at holde Ctrl-tasten nede, mens du tegner beskæringsrektanglet. Denne indstilling giver dig flere muligheder for at få beskæringsrektanglet til at respektere faste mål eller deres forhold:

  - Højde-breddeforhold: Det er standardvalget. Bredde og højde beholder det samme forhold, som de har i det oprindelige billede, når beskæringsrektanglet tegnes.

  - Bredde/Højde: Kun bredde eller højde vil forblive fast. Værdien af denne dimension kan indstilles i tekstboksen nedenfor; den er som standard 100 pixels.

  - Størrelse: Både bredde og højde vil være faste. Deres værdier kan indstilles i tekstboksen nedenunder f.eks. i formen “150×100”. Beskæringsrektanglet vil antage disse værdier, så snart du klikker på billedet. Til højre er der to knapper, hvor du kan vælge Liggende (vandret) eller Stående (lodret) format for beskæringsrektanglet.

Placering

  Disse to tekstfelter indeholder de aktuelle vandrette og lodrette koordinater for markeringens øverste venstre hjørne. Du kan bruge disse felter til en præcis justering af markeringens placering.

Størrelse

  Disse to tekstfelter indeholder markeringens aktuelle højde og bredde. Du kan bruge disse felter til en præcis justering af markeringens størrelse.

Fremhæv

  Hvis du aktiverer denne indstilling, fremhæves det valgte område af en omgivende maske, der gør visuel udvælgelse meget lettere.

  Det mørke områdes uigennemsigtighed kan indstilles med skyderen Uigennemsigtighed af fremhævning.

Hjælpelinjer

  Med denne menu kan du vælge den type hjælpelinjer, der skal vises i markeringen for at gøre det lettere at lave en markering, der overholder reglerne for fotokomposition.

  Der er seks tilgængelige muligheder:

  - Ingen hjælpelinjer

  - Centerlinjer

  - Tredjedele

  - Femtedele

  - Gyldne snit

  - Diagonale linjer

Formindsk automatisk

  Knappen “Formindsk automatisk” vil forsøge at finde en kant i det aktive lag, hvorfra dimensionerne kan trækkes. Denne mulighed fungerer kun godt med isolerede objekter, der står i skarp kontrast til baggrunden.

  Figur 14.101. Eksempel på Formindsk automatisk

  Et billede indeholdende en skarp afgrænsning inden i og et beskæringsrektangel.

  Når du har klikket på knappen “Formindsk automatisk”, er beskæringsrektanglet blevet formindsket, så det passer til de skarpe grænser.

Formindsk forenet

  Denne indstilling fungerer på samme måde uanset, om Formindsk automatisk anvendes eller ej. Den bruger pixeloplysningerne fra alle synlige lag i stedet for kun fra det aktive lag.

4.3. Flytning |  | 4.5. Rotation

Report a bug in GIMP Rapportér en fejl i fejlsporing