### 3.2. Dynamik

Dynamik giver penslen en mere “virkelig følelse” ved at forbinde en eller flere af penslens parametre med den måde, man bruger penslen på. Du kan f.eks. lade blyantens bredde variere i forhold til pennens eller musens hastighed, lade farvemætningen afhænge af pennens tryk, lade farven ændre sig, når penslens retning ændres på lærredet osv. Du kan vælge mellem flere forudindstillinger eller definere dine egne. Dynamik er skabt til at blive brugt sammen med tegneplader, men nogle er tilgængelige med musen.

Dynamik vil få nogle af tegneværktøjerne til at opføre sig mere som de fysiske (“virkelige”) værktøjer.

Dynamikområdet i dialogen Værktøjsindstillinger viser fra venstre mod højre knappen til at åbne listen med de tilgængelige dynamiske forudindstillinger, et felt, der viser navnet på den aktuelle forudindstilling, og længst til højre redigeringsknappen. Klik på knappen for at åbne dialogvinduet med de tilgængelige dynamiske forudindstillinger og vælge en anden forudindstilling.

#### 3.2.1. Dialogen Maledynamik

Figur 14.41. Dialogen Maledynamik

Dialogen til Maledynamik kan åbnes

- gennem hovedmenuen: Vinduer → Dokbare dialoger → Maledynamik

- eller ved at klikke på knappen Åbn dialogen dynamikvælger i listen over dynamikforudindstillinger.

Dialogen kan dokkes. Se afsnittet Afsnit 2.3, “Dialoger og dokning” for oplysninger om hvordan.

I denne dialog kan du vælge mellem alle de tilgængelige forudindstillinger ligesom fra listen over dynamikforudindstillinger.

Knapbjælken i bunden tilbyder følgende funktioner:

- Redigér denne dynamik: Hvis du klikker på denne, åbnes dialogen Redigering af maledynamik, hvor du kan redigere den valgte dynamik.

- Opret en ny dynamik: Gør præcis dette.

- Duplikér denne dynamik: Lav en kopi af den valgte dynamik.

- Slet denne dynamik: Slet den valgte dynamik. Bemærk: Denne knap er deaktiveret for de dynamikker, der som standard følger med GIMP.

- Opdatér dynamik: Opdaterer listen over dynamikker.

##### 3.2.1.1. Genvejsmenu for Dynamik

Oversigt

  Dynamikkens genvejsmenu fremkommer ved at højreklikke på en dynamikforudindstilling. De fleste handlinger vedrørende dynamikker er også tilgængelige via knapper i bunden af dynamikdialogen. Disse funktioner er dokumenteret her.

  Redigér dynamik …, Ny dynamik, Duplikér dynamik, Slet dynamik, Opdatér dynamik

    Se dialogen Dynamik.

  Kopiér placering af dynamik

    Kopiér placering af dynamik kopierer stien til den valgte dynamikforudindstilling til udklipsholderen.

  Vis i filhåndtering

    Vis i filhåndtering åbner dynamikforudindstillingens placering i dit systems standardfilhåndtering.

#### 3.2.2. Redigering af Maledynamik

Figur 14.42. Dialogen Redigering af maledynamik

Redigering af maledynamik kan åbnes via:

- redigeringsknappen i dialogen for Værktøjsindstillinger,

- dialogen til valg af Maledynamik ved at klikke på enten knappen Redigér denne dynamik eller knappen Opret en ny dynamik.

Du vælger den ønskede opførsel ved at klikke i de små firkanter. Hvis du klikker en gang til, fjernes markeringen.

| Bemærk
Forudinstallerede dynamikker er deaktiverede, da du ikke kan ændre deres indstillinger. For at redigere indstillingerne skal du arbejde på en kopi lavet af en af de forudinstallerede dynamikker eller oprette en ny dynamik.

#### 3.2.3. Maledynamikmatricen

Den største del af redigeringsdialogen er en tabel, hvor du kan bestemme, hvilke penselparametre der skal påvirkes af den måde, du bruger pennen eller musen på. Du kan aktivere lige så mange parametre og parameterkombinationer, du vil, men jo færre jo bedre.

Hver kolonne i tabellen repræsenterer en penne- eller musehandling undtagen funktionerne Tilfældig og Ind-/udfasning. Alle funktioner fungerer med en grafisk tegneplade. Nogle af funktionerne er også tilgængelige med musen. Disse funktioner er markeret i tabellerne. Beskrivelserne bruger standardindstillingerne for alle funktioner.

- Tryk: Giver dig mulighed for at bestemme, hvilke aspekter af værktøjets handling der påvirkes, når pennen trykkes mod tegnepladen.

- Hastighed: (mus) Penslens hastighed.

- Retning: (mus) Penslens bevægelsesretning.

- Hældning: Funktionens opførsel afhænger af pennens hældning.

- Hjul/rotation: Output afhænger af pennens rotation eller indstillingen af hjulet på airbrush-pennen.

- Tilfældig: (mus) Den valgte indstilling ændres tilfældigt.

- Ind-/udfasning: (mus) Den valgte indstilling indfases eller udfases afhængigt af Ind-/udfasningsindstillingerne under Dynamikindstillinger i dialogen Værktøjsindstillinger.

I hver række er der en penselparameter og syv afkrydsningsfelter for de syv handlinger. Du forbinder parametrene med handlingerne ved at klikke på de relevante bokse. Hvis du klikker på en markeret boks, fjernes markeringen af forbindelsen.

Uigennemsigtighed

  Tryk: Tryk hårdere for at gøre det tegnede mindre gennemsigtigt.

  Hastighed: (mus) Uigennemsigtigheden mindskes, når pennens hastighed øges.

  Retning: (mus) Uigennemsigtigheden afhænger af retningen på pennen eller musen. Effekten ser ud til at have et strejf af tilfældighed indbygget.

  Hældning: Uigennemsigtigheden afhænger af pennens hældning.

  Hjul

  Tilfældig: (mus) Uigennemsigtigheden ændres tilfældigt i det interval, der er indstillet med skyderen for Uigennemsigtighed i dialogen Værktøjsindstillinger.

  Ind-/udfasning: (mus) Starter med fuld gennemsigtighed og slutter med den uigennemsigtighed, der er indstillet med skyderen for Uigennemsigtighed i dialogen Værktøjsindstillinger.

Størrelse

  Tryk: Tryk hårdere for at gøre penslen bredere.

  Hastighed: (mus) Øges hastigheden, mindskes penslens bredde.

  Retning: (mus) Penslens størrelse afhænger af, i hvilken retning pennen eller musen bevæger sig. Effekten ser ud til at have et strejf af tilfældighed indbygget.

  Hældning: Penslens størrelse afhænger af pennens hældning.

  Hjul

  Tilfældig: (mus) Penslens størrelse ændres tilfældigt op til den størrelse, der er indstillet i skyderen for penselstørrelse i dialogen Værktøjsindstillinger.

  Ind-/udfasning: (mus) Går fra en smal pensel til den størrelse, der er indstillet med skyderen for penselstørrelse i dialogen Værktøjsindstillinger.

Vinkel

Farve

  Som standard vælges farven fra forgrundsfarven i Værktøjskassen. Men hvis farven er aktiveret i dynamikredigering, hentes farven i stedet fra den aktive farveovergang.

  Hastighed: (mus) Ved lav hastighed hentes farven fra højre side af farveovergangen. Når hastigheden øges, hentes farven mere og mere fra venstre side af farveovergangen.

  Retning: (mus) Retningen bestemmer, hvor i farveovergangen farven vælges fra. Effekten ser ud til at være lidt tilfældig.

  Tilfældig: (mus) Farven udvælges tilfældigt fra farveovergangen.

  Ind-/udfasning: (mus) Startfarven hentes i venstre side af farveovergangen og derefter mere og mere fra højre side, mens der tegnes. Ind-/udfasningens opførsel indstilles under Ind-/udfasningsindstillinger i dialogen Værktøjsindstillinger.

Hårdhed

  Indstillingen Hårdhed er kun nyttig til uldne pensler.

  Hastighed: (mus) Ved lav hastighed er børsten hård og bliver mere ulden, når hastigheden øges.

  Tilfældig: (mus) Hvor ulden børsten er, varierer tilfældigt.

  Ind-/udfasning: (mus) Penslen bliver mindre ulden, mens der tegnes. Ind-/udfasningens opførsel indstilles under Ind-/udfasningsindstillinger i dialogen Værktøjsindstillinger.

Kraft

Højde-breddeforhold

  Skyderen til Højde-breddeforhold i dialogen Værktøjsindstillinger skal indstilles til andre værdier end standardværdien på 0,00 for at aktivere dynamikken. Hvis skyderen er sat til en negativ værdi, vil penslens bredde variere, mens penslens højde er konstant. Hvis skyderen er sat til en positiv værdi, vil kun penslens højde variere.

  Hastighed: (mus) Penslens højde-breddeforhold varierer med penslens hastighed.

  Retning: (mus) Penslens højde-breddeforhold varierer med penslens bevægelsesretning. Effekten ser ud til at have et strejf af tilfældighed indbygget.

  Tilfældig: (mus) Penslens højde-breddeforhold varierer tilfældigt.

  Ind-/udfasning: (mus) Hvis skyderen Højde-breddeforhold er indstillet til en positiv værdi, vil penslen variere fra fuld højde i starten af strøget til den højde, der er indstillet af skyderen Højde-breddeforhold. Hvis skyderen er indstillet til en negativ værdi, varierer penslen fra fuld bredde til den bredde, der er indstillet af skyderen. Ind-/udfasningens opførsel indstilles under Ind-/udfasningsindstillinger i dialogen Værktøjsindstillinger.

Mellemrum

  Mellemrum er afstanden mellem de mærker, som penslen afsætter, når du tegner linjer. Når denne indstilling er valgt, påvirkes mellemrummet af, hvordan pennen eller musen bruges.

  Hastighed: (mus) Mellemrummene mellem penslens aftryk øges med stigende hastighed.

  Retning: (mus) Mellemrummet varierer med penslens bevægelsesretning. Effekten ser ud til at have et strejf af tilfældighed indbygget.

  Random: (mus) Mellemrummet varierer tilfældigt.

  Ind-/udfasning: (mus) Starter med et bredt mellemrum og gør gradvist mellemrummet mindre. Ind-/udfasningens opførsel indstilles under Ind-/udfasningsindstillinger i dialogen Værktøjsindstillinger.

Hastighed

  Denne indstilling gælder for Airbrush og værktøjerne Sløring/skarphed og Udtværing, som alle har tidsbaserede effekter.

  Disse værktøjers handlinger er mere eller mindre hurtige. Hastighedens størrelse afhænger af indstillingen af skyderen Hastighed i dialogen Værktøjsindstillinger.

Flow

  Betyder kun noget for Airbrush: Der kommer mere eller mindre maling ud. Flowets størrelse afhænger af indstillingen af skyderen Flow i dialogen Værktøjsindstillinger.

Støj

  Normalt tegner penslen en linje ved at afsætte penselmærkerne tæt sammen. Tilføjelse af støj betyder, at penselaftrykkene spredes langs linjen. Mængden af spredning afhænger af indstillingen af skyderen Mængde, som kommer frem, når afkrydsningsboksen Anvend støj aktiveres i dialogen Værktøjsindstillinger.

  Tryk: Ved lavt tryk spredes penselaftrykkene i henhold til den værdi, der er indstillet i skyderen Støj. Når trykket øges, falder spredningsmængden.

  Hastighed: (mus) Ved langsom hastighed spredes penselaftrykkene i henhold til den værdi, der er indstillet i skyderen Støj. Når hastigheden øges, mindskes spredningsmængden.

  Retning: (mus) Støjeffekten afhænger af penslens retning. Effekten ser ud til at have et strejf af tilfældighed indbygget.

  Tilfældig: (mus) Støjen varierer tilfældigt.

  Ind-/udfasning: (mus) Starter med ingen støj og slutter med den mængde støj, der er indstillet i skyderen for Støj. Ind-/udfasningens opførsel indstilles under Ind-/udfasningsindstillinger i dialogen Værktøjsindstillinger.

#### 3.2.4. Tilpasning af Dynamik

Figur 14.43. Tilpasning af Dynamik

Hvis de nuværende indstillingerer ikke passer dig, kan du finjustere indstillingerne i Redigering af maledynamik. Klik på pilen ned for at åbne rullemenuen, og vælg derefter, hvilken indstilling du vil ændre.

Figur 14.44. Finjusteringskurven

Klik på en af indstillingerne for at åbne tilpasningsdialogen. Den øverste del af dialogen indeholder en kurve, hvor du kan justere opførslen af parametrene, der er valgt i den nederste del af dialogen. Du kan trække kurven ved at pege på den med musemarkøren, holde venstre museknap nede og flytte kurven, hvorhen du vil i diagrammet.

#### 3.2.5. Eksempler på Dynamikker

Figur 14.45. Dynamikindstillinger

Eksempler på penselstrøg

Billede 5: Penselstørrelse: Ind-/udfasningskurve

Billede 6: Farve: Ind-/udfasningskurve

De viste eksempler er meget korte, men vil måske give dig en idé om, hvordan du kan bruge disse funktioner. Du er velkommen til at prøve andre kombinationer. I disse eksempler er forgrundsfarven sat til blå (#0000ff) og baggrundsfarven til gul (#ffff00). Ind-/udfasning: 200 pixels. Penselstørrelse: 72. Alle andre indstillinger er standardværdier, bortset fra de værdier, der er ændret.

- Eksempel 1 viser resultatet, når penselstørrelsen er forbundet med ind-/udfasning. Standardindstillinger. Penselstørrelsen starter på nul og øges til den størrelse, der er indstillet i skyderen for penselstørrelse i dialogen Værktøjsindstillinger.

- I eksempel 2 er penselstørrelsen stadig forbundet med ind-/udfasning, men ind-/udfasningskurven er indstillet som i billede 5. Penselstørrelsen starter på nul, vokser til fuld størrelse og mindskes derefter til nul igen.

  Den fulde ind-/udfasningslængde indstilles langs x-aksen fra venstre mod højre; y-aksen bestemmer størrelsen på penslen. Nederst er penselstørrelsen nul, og øverst i diagrammet er penslen indstillet til fuld størrelse i henhold til den størrelse, der er indstillet i skyderen i dialogen Penselindstillinger. Se nærmere på eksemplet og kurven for at se sammenhængen.

- I eksempel 3 er penselstørrelsen afkoblet fra ind-/udfasningsværktøjet. Farven er forbundet med ind-/udfasningsindstillingen med kurven indstillet som i billede 6. I starten af tegningen vælges farven fra venstre side af farveovergangen, derefter gradvist mere fra højre side af farveovergangen og så til sidst tilbage til venstre side igen.

  Som sædvanlig er x-aksen den samlede ind-/udfasningslængde. Når kurven er nær bunden af diagrammet, vælges farven fra venstre side af farveovergangen. Når kurven er i toppen af diagrammet, vælges farven fra højre side af farveovergangen.

- Det sidste eksempel viser en kombination af disse to indstillinger. Både penslens størrelse og farven er forbundet til ind-/udfasning med kurverne indstillet som i billede 5 og 6.

#### 3.2.6. Dynamikindstillinger

Figur 14.46. Dynamikindstillinger

Mange af dynamikfunktionerne afhænger også af indstillingerne for Dynamikindstillinger i dialogen Værktøjsindstillinger og vice versa. For eksempel vil ind-/udfasning ikke virke, hvis det ikke anvendes i Dynamiksektionen.

Ind-/udfasningsindstillinger

  Denne skyder styrer ind-/udfasningens længde. Hvad der rent faktisk vil ske, afhænger af Dynamikindstillingen. Hvis den f.eks. er indstillet til at virke på farven, vil farven blive taget fra den aktuelle farveovergang, der starter fra venstre side af farveovergangen og bevæger sig mod højre side af farveovergangen.

  Ind-/udfasningsindstillingen har en rulleliste, der bestemmer, hvordan ind-/udfasningen gentages.

  Figur 14.47. Illustration af effekterne af de tre indstillinger af farveovergangsgentagelsen for farveovergangen Abstract 2.

  Farveovergangen Abstract 2

  Ingen (udvid)

  Savtakket bølge

  Trekantet bølge

  Denne indstilling bestemmer, hvad der sker, hvis et penselstrøg strækker sig længere end den længde, der er angivet med skyderen. Der er tre muligheder:

  - Ingen (udvid) betyder, at farven fra slutningen af farveovergangen vil blive brugt i resten af strøget;

  - Savtakket bølge betyder, at farveovergangen genstartes fra begyndelsen, hvilket ofte vil give en farvediskontinuitet;

  - Trekantet bølge betyder, at farveovergangen vil blive kørt baglæns, hvorefter den hopper frem og tilbage indtil slutningen af penselstrøget.

Farveindstillinger

  Her kan du vælge den farveovergang, der skal bruges som farvekilde, når du bruger penslen med farveindstillingen indstillet. Klik på boksen, der viser farveovergangen, for at skifte til en anden fra listen over farveovergange.

  Hvis der ikke er valgt nogen farve i den aktuelle Dynamik, bruger penslen den forgrundsfarve, der er indstillet i Værktøjskassen.

3. Maleværktøjer |  | 3.3. Penselværktøjer (Blyant, Malerpensel, Airbrush)

Report a bug in GIMP Rapportér en fejl i fejlsporing