### 5.5. Zoom

Undermenuen Zoom indeholder forskellige kommandoer, som påvirker forstørrelsen af billedet i billedvinduet (zoom). At forstørre et billede (zoome ind) er nyttigt, hvis du skal arbejde med stor præcision, lave billedændringer på pixelniveau eller lave nøjagtige markeringer. På den anden side er det praktisk at reducere et billede (zoome ud) for at få et overordnet indtryk af billedet og se resultaterne af ændringer, der påvirker hele billedet. Bemærk, at zoom ikke kan fortrydes, da det ikke påvirker billeddataene, men kun den måde, de vises på.

| Vink
Udover punkterne i denne undermenu er der også en zoom-rullemenu i den nederste kant af billedvinduet (hvis statuslinjen vises), hvor flere forudindstillede zoomniveauer er tilgængelige. Du kan også foretage indstillinger vedrørende zoom i dialogen Navigation. Værktøjet Zoom, som lader dig zoome ind på et bestemt område af billedet, kan også bruges.

#### 5.5.1. Aktivering af undermenuen

Du kan tilgå denne undermenu fra hovedmenuen via Vis → Zoom. Bemærk, at den aktuelle zoomfaktor, for eksempel Zoom (100%), vises i parentes efter “Zoom” i menuen “Vis”.

#### 5.5.2. Indholdet i undermenuen “Zoom”

De forskellige kommandoer i “Zoom”-undermenuen er beskrevet nedenfor sammen med deres eventuelle standardtastaturgenveje.

Forkast zoom

  (Genvej: ` [accent grave]) Denne kommando nulstiller zoomfaktoren til den tidligere værdi, som også vises i parentes, for eksempel Forkast ændringer i zoom (100%). Hvis du aldrig har ændret zoomfaktoren for det aktive billede, er dette punkt deaktiveret.

Zoom ud

  (Genvej: -) Hver gang “Zoom ud” bruges, reduceres zoomfaktoren med ca. 30 %. Det mindste zoomniveau er 0,39 %.

Zoom ind

  (Genvej: +) Hver gang “Zoom ind” bruges, forøges zoomfaktoren med ca. 30 %. Det største zoomniveau er 25600 %.

  | Bemærk
  Tastaturgenvejen til “Zoom ind” har været noget omstridt, fordi det er en meget almindelig handling, og på engelske tastaturer skal Skift-tasten trykkes ned for at bruge den. (Dette er ikke tilfældet for europæiske tastaturer.) Hvis du gerne vil have en anden tastaturgenvej, kan du oprette en dynamisk genvej til den; se hjælpeafsnittet for Indstillinger for brugergrænseflade for vejledning.

Tilpas billede i vindue

  (Genvej: Skift+Ctrl+J) Denne kommando zoomer billedet, så det bliver så stort som muligt, mens det stadig holdes helt inden for vinduet. Der vil som regel være udfyldning på to sider af billedet, men ikke på alle fire sider.

Udfyld vindue

  Denne kommando zoomer billedet så stort som muligt uden, at der vises nogen form for udfyldning. Det betyder, at billedet passer perfekt til vinduet i den ene dimension, men normalt rækker ud over vindueskanten i den anden dimension.

Zoom til markering

  Denne kommando zoomer billedet, så markeringen passer til billedvinduets mindste dimension.

A∶B (X %)

  Med disse kommandoer kan du vælge et af de forudindstillede zoomniveauer. Hvert af menupunkterne angiver et forhold og en procentværdi. Bemærk, at hver forudindstillet zoom har sin egen tastaturgenvej. Det aktuelle zoomniveau er markeret med en stor prik.

Anden zoomfaktor …

  Denne kommando åbner en dialog, hvor du kan vælge det ønskede zoomniveau inden for intervallet 1∶256 (0,39 %) til 256∶1 (25600 %).

| Vink
Når du arbejder på pixelniveau, kan du bruge kommandoen Ny visning. På den måde kan du samtidig se, hvad der sker med billedet i dets normale størrelse.

5.4. Punkt for punkt |  | 5.6. Vend og rotér

Report a bug in GIMP Rapportér en fejl i fejlsporing