### 3.6. Dialogen Paletter

En palet er et sæt af diskrete farver i ingen bestemt rækkefølge. Se afsnittet Paletter for grundlæggende oplysninger om paletter, og hvordan de kan oprettes og bruges.

Dialogen “Paletter” bruges til at vælge en palet ved at klikke på den i en liste- eller gittervisning. Et par dusin mere eller mindre tilfældigt valgte paletter følger med GIMP, og du kan nemt tilføje dine egne nye paletter. Dialogen “Paletter” giver dig også adgang til flere operationer til at oprette nye paletter eller manipulere dem, der allerede findes.

| Bemærk
Dialogen “Paletter” er ikke den samme som dialogen Indekseret palet, som bruges til at manipulere indekserede billeders farvekort.

#### 3.6.1. Aktivér dialogen

Dialogen kan dokkes. Se hvordan i afsnittet Afsnit 2.3, “Dialoger og dokning”.

Du kan tilgå den:

- gennem hovedmenuen: Vinduer → Dokbare dialoger → Paletter

- fra fanebladsmenuen i enhver dokbar dialog ved at klikke på fanebladsmenuknappen og vælge Tilføj faneblad → Paletter

#### 3.6.2. Brug af dialogen Paletter

Hvis du klikker på en palet i dialogen, vælger du denne palet og åbner Paletredigering, som giver dig mulighed for at indstille GIMPs forgrunds- eller baggrundsfarver ved at klikke på farver i paletvisningen. Du kan også bruge piletasterne til at vælge en palet.

Ved at dobbeltklikke på en palets navn (i listevisning) kan du redigere navnet. Bemærk, at du kun må ændre navnene på de paletter, du selv har tilføjet, ikke dem der følger med GIMP.

Gitter-/listetilstande

  Figur 15.37. Dialogen “Paletter”

  Gittervisning

  Listevisning

  I fanebladsmenuen kan du vælge mellem Vis som gitter og Vis som liste. I gittertilstand er paletterne lagt ud i et rektangulært layout, hvilket gør det nemt at se mange på én gang og finde den, du leder efter. I listetilstand (standard) er paletterne linet op i en liste med navnene ved siden af dem.

  Indstillingen Størrelse af forhåndsvisning styrer størrelsen på paletternes forhåndsvisning.

Angiv mærkater

  Mærkater kan bruges til at arrangere visningen af paletter. Se Afsnit 3.7, “Angiv mærkater”.

Knapper i dialogen Paletter

Knapbjælken i bunden tilbyder følgende funktioner:

Redigér denne palet

  Åbner Afsnit 3.6.4, “Paletredigering”.

Opret en ny palet

  Find flere oplysninger her Ny palet.

Duplikér denne palet

  Find flere oplysninger her Duplikér palet.

Slet denne palet

  Find flere oplysninger her Slet palet.

Opdatér paletter

  Find flere oplysninger her Opdatér paletter.

#### 3.6.3. “Paletter”-genvejsmenuen

“Paletter”-genvejsmenuen kan åbnes ved at højreklikke på en palet i dialogen Paletter eller ved at vælge det øverste punkt i dialogens fanebladsmenu ( ).

| Bemærk
Nogle af de nævnte menupunkter er installationsafhængige og kræver, at version 3 af Python-fortolkeren er installeret til GIMP 3.0. Dette inkluderer: Forskyd palet …, Palet til farveovergang, Palet til gentagende farveovergang og Sortér palet ….

Redigér palet …

  “Redigér palet” er en alternativ måde at aktivere Paletredigering på. Den kan også aktiveres ved at dobbeltklikke på en palet i dialogen Paletter, eller ved at trykke på “Redigér palet” -knappen nederst i dialogen.

Ny palet

  “Ny palet” opretter en unavngivet ny palet, som i første omgang ikke indeholder nogen farver, og åbner Paletredigering, så du kan tilføje farver til paletten. Resultatet gemmes automatisk i din personlige `palet`-mappe, når du afslutter GIMP, så den vil være tilgængelig i dialogen Paletter i fremtidige sessioner.

Importér palet …

  Figur 15.38. Dialogen Importér palet

  Med “Importér palet” kan du oprette en ny palet ud fra farverne i en farveovergang, et billede eller en paletfil. Hvis du vælger den, åbnes dialogen “Importér palet”, som giver dig følgende muligheder:

  Vælg kilde

    Du kan importere en palet enten fra en af GIMPs gradienter (vælg en fra den tilstødende menu) eller fra et af de aktuelt åbne billeder (vælg fra den tilstødende menu).

    Der er to valgmuligheder vedrørende billede som kilde, som kun er tilgængelige for RGB-billeder:

    - Basér farve på alle lag: Når denne indstilling er aktiveret, beregnes farven ikke kun ud fra værdierne i det aktive lag, men fra alle synlige lag.

      Mere information kan findes i Ordlisten.

    - Kun markerede pixels: Som navnet siger, vælges pixels kun fra det markerede område i det aktive lag eller alle synlige lag i henhold til status for den forrige indstilling.

    Du kan også importere paletter fra GIMPs eget `.gpl`-format eller følgende eksterne paletteformater.

    - Microsoft RIFF-palet (`.riff`)

    - Cascading Style Sheets-palet (`.css`)

    - SwatchBooker-palet (`.sbz`)

    - Adobe Color-palet (`.aco`)

    - Adobe Color Book (`.acb`)

    - Adobe Swatch Exchange-palet (`.ase`)

    - Binær Photoshop-farvepalet (`.act`)

    - Paint Shop Pro-farvepalet (`.psp`)

  Navn på palet

    Indtast et navn til den nye palet. Hvis det navn, du vælger, allerede bruges af en eksisterende palet, vil der blive dannet et unikt navn ved at tilføje et tal (f.eks. “#1”).

  Antal farver

    Her angives antallet af farver i paletten. Standard er 256, valgt af tre grunde: (1) Hver farveovergang indeholder 256 forskellige farver; (2) GIF-filer kan maksimalt bruge 256 farver; (3) GIMP-indekserede billeder kan maksimalt indeholde 256 forskellige farver. Du kan dog bruge lige det antal, du har lyst til her. GIMP vil forsøge at skabe en palet ved at fordele det angivne antal farver jævnt over farveovergangens eller billedets farveskala.

  Kolonner

    Her angives antallet af kolonner til paletten. Dette påvirker kun den måde, paletten vises på, og har ingen effekt på den måde, paletten bruges på.

  Interval

    Selv om man sætter “Antal farver” til det maksimale, kan antallet af farver ikke overstige 10000 i paletten. RGB-billeder har mange flere farver. Interval burde gøre det muligt at gruppere lignende farver omkring et gennemsnit og dermed få en bedre palet. Dette problem findes ikke med indekserede billeder i 256 farver: Sættes interval til 1, kan 256 farver vælges (denne mulighed er deaktiveret med indekserede paletter med mere end 256 farver).

  Den importerede palet tilføjes dialogen Paletter og gemmes automatisk i din personlige `paletter`-mappe, når du afslutter GIMP, så den vil være tilgængelig i fremtidige sessioner.

Duplikér palet

  Duplikér palet opretter en ny palet ved at kopiere den palet, der er valgt i øjeblikket, og åbner Paletredigering, så du kan ændre paletten. Resultatet gemmes automatisk i din personlige `paletter`-mappe, når du afslutter GIMP, så den vil være tilgængelig i dialogen Paletter i fremtidige sessioner.

Sammenlæg paletter …

  I øjeblikket er denne funktion ikke implementeret, og menupunktet er deaktiveret.

Kopiér paletplacering

  Kommandoen kopierer palettens filplacering til udklipsholderen. Den kan derefter indsættes i et tekstredigeringsprogram.

Vis i filhåndtering

  Vis i filhåndtering åbner palettens placering i dit systems standardfilhåndtering.

Slet palet

  Slet palet fjerner paletten fra dialogen “Paletter” og sletter den tilhørende fil, hvor den er gemt. Før den gør det, beder den dig bekræfte, at du virkelig ønsker at gøre disse ting. Bemærk, at du ikke kan fjerne nogen af de paletter, der følger med GIMP, kun de paletter du selv har tilføjet.

Opdatér paletter

  Opdatér paletter gennemsøger alle mapperne i din paletsøgesti og tilføjer alle nyopdagede paletter til listen i dialogen Paletter. Dette kan være nyttigt, hvis du henter paletfiler fra en ekstern kilde, kopierer dem til en af dine paletmapper og ønsker at gøre dem tilgængelige under den aktuelle session.

Eksportér som

  Undermenuen Eksportér som giver flere valgmuligheder for at eksportere den aktuelle palet i eksterne formater. På nuværende tidspunkt understøttes eksport til følgende formater: CSS-stilark, Javakort, PHP-ordbog, Python-ordbog og Tekstfil. Hver af disse åbner en dialog, hvor du kan indtaste et filnavn og vælge en mappe, hvor den eksporterede fil skal gemmes.

Forskyd palet …

  Kommandoen åbner et dialogvindue.

  Den tager den sidste farve i paletten og flytter den til starten. I dialogen styrer parameteren Forskydning, hvor mange gange denne handling skal udføres.

  Angives en negativ “Forskydning” flyttes farver fra den første position til bagerst i farvelisten.

  Figur 15.39. Eksempler på “Forskyd palet”

  Oprindelig palet (øverst), forskydning = 1 (midten), forskydning = 2 (nederst).

Palet til farveovergang

  Med denne kommando bruges alle palettens farver til at danne den aktuelle farveovergang, som gemmes i dialogen Farveovergange. Den oprettede farveovergang er opbygget med segmenter, der er lige så mange af som antallet af farver på den givne palet.

Palet til gentagende farveovergang

  Denne kommando opretter en gentagende farveovergang, der bruger alle palettens farver. Denne farveovergang vises i dialogen Farveovergange og bliver den aktuelle farveovergang. Farveovergangen oprettes med segmenter, der er en mere af end antallet af farver på den givne palet. Farven på venstre side i segmentet længst til venstre vil være den samme farve på højre side i segmentet længst til højre.

  Figur 15.40. Eksempler på “Palet til gentagende farveovergang”

  Palet (øverst) og farveovergangen oprettet med kommandoen (nederst).

Sortér palet …

  Denne kommando åbner et dialogvindue, som giver dig mulighed for at sortere farverne i paletten efter bestemte kriterier. Hvis paletten kun kan læses, oprettes der en ny palet, som er sorteret efter dine indstillinger.

  En anden måde at sortere en palet på er ved at bruge sorteringsmulighederne i dialogen Arrangér farvekort.

  Flere af indstillingerne i denne dialog er ikke helt forstået. Vi vil gerne have bidrag fra alle, der ved, hvordan vi kan forbedre denne dokumentation.

  Figur 15.41. Dialogen “Sortér palet”

  - Markeringer: Denne indstilling bestemmer, hvordan paletten skal sorteres. Hvordan man bruger den, er ikke blevet dokumenteret af den oprindelige forfatter. Vi anbefaler, at du lader den stå på standardindstillingen Alle.

  - Opdelingsudtryk: Denne indstilling påvirker, hvordan paletten sorteres, når Gitteropdeling/matrix blev valgt ovenfor under Markeringer. Dokumentation taget fra koden:

    Hvis du lader den stå tom eller skriver `:`, vælges alle elementer.

    `:4,` eller `:4` laver en 4-rækkers markering ud af alle farver (længden bestemmes automatisk).

    `:1,4` vælger de første fire farver.

    `:,4` vælger rækker á fire farver (antal rækker bestemmes automatisk).

    `:4,4` vælger fire rækker á fire farver.

    `4:` vælger en enkelt række med alle farver efter fire inklusive.

    `4:,4` vælger rækker á fire farver begyndende med fire (antal rækker bestemmes automatisk).

    `4:,4` vælger fire rækker á fire farver (16 farver i alt) begyndende med indeks 4.

    `4` er ugyldig (tvetydig).

  - Kanal der skal sorteres: Denne indstilling bestemmer, hvilken type farvekanal sorteringen skal ske ud fra.

  - Stigende: Når den er aktiveret, er sorteringen stigende. Når den er deaktiveret, er sorteringen faldende.

  - Sekundær kanal der skal sorteres: Denne indstilling bestemmer den sekundære farvekanal, der skal sorteres efter, hvis den første kanalsortering returnerer lige værdier.

  - Stigende: Når den er aktiveret, er sorteringen stigende. Når den er deaktiveret, er sorteringen faldende.

  - Kvantisering: indtil videre ikke dokumenteret.

  - Kanal til opdeling: Denne indstilling bruges også til at bestemme, hvordan der skal sorteres.

  - Opdelingskvantisering: Denne indstilling bruges sammen med den foregående.

#### 3.6.4. Paletredigering

Figur 15.42. Paletredigering

Paletredigering bruges hovedsageligt til to formål: for det første til at indstille GIMPs forgrunds- eller baggrundsfarver (som vist i værktøjskassens farveområde) til udvalgte farver fra paletten; for det andet til at ændre paletten. Du kan aktivere Paletredigering for enhver palet i dialogen Paletter, men du kan kun ændre paletter, som du selv har oprettet, ikke de paletter, der følger med, når du installerer GIMP. (Du kan dog duplikere enhver palet og derefter redigere den nyoprettede kopi). Hvis du ændrer en palet, bliver resultatet af dit arbejde automatisk gemt, når du forlader GIMP.

##### 3.6.4.1. Aktivering af Paletredigering

Paletredigering er kun tilgængelig fra dialogen Paletter: Du kan aktivere den ved at dobbeltklikke på en palet eller ved at trykke på knappen “Redigér palet” nederst i dialogen eller ved at vælge “Redigér palet” i “Palet”-menuen.

Paletredigering er en dokbar dialog; se afsnittet om Dialoger og dokning for at få hjælp til at manipulere den.

##### 3.6.4.2. Brug af Paletredigering

Hvis du klikker på et farvefelt i paletten, vil GIMPs forgrundsfarve blive sat til den valgte farve: Du kan se dette i farveområdet i værktøjskassen. Hvis du holder Ctrl nede, mens du klikker, bliver GIMPs baggrundsfarve sat til den valgte farve.

Hvis paletten er brugerdefineret, kan du dobbeltklikke på en farve, som ikke kun indstiller forgrunden, men også åbner farveredigeringen, som giver dig mulighed for at ændre det valgte paletelement.

Højreklik i palettens visningsområde for at åbne menuen Paletredigering. Funktionerne er stort set de samme som for knapperne i bunden af dialogen.

Under palettens visningsområde til venstre vises et tekstindtastningsområde, der viser navnet på den valgte farve (eller “Unavngivet”, hvis den ikke har et). Denne information har ingen funktionel betydning, og er der kun for at hjælpe dig med at huske.

Til højre for navnet er der en rulleknap, som gør det muligt at indstille antallet af kolonner, som paletten skal vises med. Dette påvirker kun visningen, ikke hvordan paletten fungerer. Hvis værdien sættes til 0, vil der blive brugt en standardværdi.

Nederst i dialogen er der et sæt knapper, som for det meste svarer til dem i Paletredigeringsmenuen, som du får adgang til ved at højreklikke på en farve i palettens visningsområde. Her er knapperne:

Redigér farve

  Mere information om denne knap findes nedenfor.

Ny farve fra forgrund

  Mere information om denne knap findes nedenfor.

Slet farve

  Mere information om denne knap findes nedenfor.

Zoom ud

  Mere information om denne knap findes nedenfor.

Zoom ind

  Mere information om denne knap findes nedenfor.

Zoom 100 %

  Mere information om denne knap findes nedenfor.

#### 3.6.5. Paletredigeringens genvejsmenu

Paletredigeringsmenuen kan åbnes ved at højreklikke på paletten i Paletredigering eller ved at vælge det øverste punkt i dialogens fanebladsmenu. Handlingerne i den kan også udføres ved hjælp af knapperne i bunden af dialogen Paletredigering.

Redigér farve

  “Redigér farve” åbner farveredigeringen, der giver dig mulighed for at ændre farven på den valgte palet. Hvis paletten er en, du ikke må redigere (dvs. en, der leveres af GIMP, når den installeres), vil menupunktet være deaktiveret.

Ny farve fra forgrund; Ny farve fra baggrund

  Disse kommandoer opretter hver især et nyt paletelement, der enten bruger GIMPs aktuelle forgrundsfarve (som vist i værktøjskassens farveområde) eller den aktuelle baggrundsfarve.

Slet farve

  “Slet farve” fjerner den valgte farve fra paletten. Hvis paletten er en, som du ikke må redigere, vil menupunktet være deaktiveret.

Zoom ud

  “Zoom ud” reducerer den lodrette skalering af elementerne i paletvisningen.

Zoom ind

  “Zoom ind” øger den lodrette skalering af elementerne i paletvisningen.

Zoom 100 %

  “Zoom 100 %” justerer den lodrette størrelse af elementerne i paletvisningen, så hele paletten passer ind i visningensområdet.

Redigér aktiv palet

  Når denne indstilling er markeret (standard), kan du redigere en anden palet ved at klikke på den i dialogen “Paletter”.

3.5. Dialogen Farveovergange |  | 3.7. Angiv mærkater

Report a bug in GIMP Rapportér en fejl i fejlsporing